(vovworld)- ປີ 2013, ການທູດວັດທະນະທຳໄດ້ຕັ້ງໜ້າປະກອບສ່ວນຈັດຕັ້ງຫຼາຍເຫດການສຳເລັດຜົນ, ປະກອບສ່ວນໂຄສະນາພາບພົດປະເທດຊາດ ແລະ ວັດທະນະທຳຫວຽດນາມ ກັບເພື່ອນມິດສາກົນ. ພິເສດ, ປີ 2013, ແມ່ນຂີດໝາຍແຫ່ງການເຊື່ອມໂຍງຢ່າງແຮງຂອງຫວຽດນາມ ຂະນະທີ່ເປັນຄັ້ງທຳອິດທີ່ຫວຽດນາມ ໄດ້ຮັບເລືອກຕັ້ງເຂົ້າໃນຄະນະກຳມະການມໍລະດົກຂອງສົນທິສັນຍາປີ 1972 ຂອງ ສປຊ. ຍ້ອນໄດ້ເສີມຂະຫຍາຍກຳລັງແຮງສັງລວມ, ໃນນັ້ນມີການທູດວັດທະນະທຳ, ພາບພົດປະເທດຫວຽດນາມ ທີ່ຮັກຫອມສັນຕິພາບ, ມີພື້ນຖານວັດທະນະທຳເຂັ້ມຄົ້ນໄປດ້ວຍສີສັນຊາດໄດ້ເຊື່ອມໂຍງເຂົ້າກັບສາກົນ.
ພົບປະແລກປ່ຽນວັດທະນະທຳຫວຽດນາມ-ອີຢີບ
(ພາບ: VTV Online)
ວຽກງານການທູດວັດທະນະທຳປີ 2013 ໄດ້ຮັບການຜັນຂະຫຍາຍຢ່າງແຮງ, ຕິດພັນກັບການທູດການເມືອງ ແລະ ການທູດເສດຖະກິດຢ່າງແໜ້ນແຟ້ນ, ຕັ້ງໜ້າແນະນຳເພື່ອໃຫ້ເພື່ອນມິດສາກົນເຂົ້າໃຈແຈ້ງກ່ຽວກັບຫວຽດນາມ. ການທູດວັດທະນະທຳກໍ່ຕັ້ງໜ້າໜູນຊ່ວຍບັນດາອົງການຜູ້ຕາງໜ້າຫວຽດນາມ ຢູ່ຕ່າງປະເທດຈັດການເຄື່ອນໄຫວຕ່າງໆເພື່ອໂຄສະນາພາບພົດຫວຽດນາມ ອອກສູ່ໂລກ.
ຄຸນຄ່າວັດທະນະທຳຫວຽດນາມໄດ້ຮັບການເຊີດຊູ
ພ້ອມກັບບັນດາສຳເນົາເອກະສານຂອງຫວຽດນາມ ຄື: ພະລາຊະວັງ ຮ່ວາງແທ່ງທັງລອງ, ກຳແພງສະໄໝລາສະວົງໂຮ່, ຂັບຊວານຟູທໍ້, ການເຫຼື້ອມໃສບູຊາເຈົ້າຊີວິດຮຸ່ງ ໄດ້ຮັບຮອງຈາກອູແນສໂກວ່າ ແມ່ນມໍລະດົກວັດທະນະທຳທີ່ມີຮູບຮ່າງ ແລະ ບໍ່ມີຮູບຮ່າງນັບແຕ່ຊຸມປີກ່ອນ, ປີ 2013, ສິລະປະເດີນກາຕາຍຕື້ຂອງພາກໃຕ້ຫວຽດນາມ ສືບຕໍ່ໄດ້ຮັບການເຊີດຊູຈາກອູແນສໂກ, ກາຍເປັນມໍລະດົກວັດທະນະທຳບໍ່ມີຮູບຮ່າງຂອງມວນມະນຸດ. ທ່ານເຢືອງວັນກວາງ, ເອກອັກຄະລັດຖະທູດຫວຽດນາມ ປະຈຳອູແນສໂກ ຢືນຢັນວ່າ:
“ພວກຂ້າພະເຈົ້າຖືວ່າ: ດວ້ຍບັນດາມໍລະດົກໄດ້ຮັບການຮັບຮອງຄືແນວນັ້ນ ກໍ່ແມ່ນຜົນສຳເລັດຂອງຂະແໜງການທູດຫວຽດນາມ ເວົ້າລວມ ແລະ ການທູດວັດທະນະທຳເວົ້າສະເພາະ. ບັນລຸໄດ້ສິ່ງດັ່ງກ່າວແມ່ນຍ້ອນວ່າ, ພວກເຮົາມີແນວທາງການຕ່າງປະເທດທີ່ຖືກຕ້ອງທີ່ສຸດ, ມີແນວທາງເຊື່ອມໂຍງຢ່າງທັນການ, ໃນນັ້ນມີການເຊື່ອມໂຍງດ້ານວັດທະນະທຳ”
ເດີນກາຕາຍຕື້ໄດ້ຮັບການເຊີດຊູແມ່ນມໍລະດົກ
ວັດທະນະທຳບໍ່ມີຮູບຮ່າງຂອງມວນມະນຸດ
(ພາບ: TTXVN)
ຮັດແໜ້ນນ້ຳໃຈສາມັກຄີມິດຕະພາບ
ປີ 2013 ກໍ່ແມ່ນປີທີ່ຫວຽດນາມ ຈັດບັນດາການເຄື່ອນໄຫວສະເຫຼີມສະຫຼອງ 40 ປີແຫ່ງວັນສ້າງຕັ້ງການພົວພັນທາງການທູດກັບຫຼາຍປະເທດ. ຜ່ານບັນດາການເຄື່ອນໄຫວພົບປະແລກປ່ຽນດ້ານວັດທະນະທຳ, ສິລະປະ, ຈັດງານວາງສະແດງ, ຈັດຊຸມວັນວັດທະນະທຳຫວຽດນາມ ຢູ່ຍີ່ປຸ່ນ, ແຟງລັງ, ຝະລັ່ງ… ປຊຊ ບັນດາປະເທດເຫຼົ່ານັ້ນມີຄວາມເຂົ້າໃຈກ່ຽວກັບປະຫວັດສາດ, ວັດທະນະທຳຫວຽດນາມ ຫຼາຍກ່ວາ, ຈາກນັ້ນ, ຈະເປີດການຮ່ວມມືໃນຫຼາຍຂົງເຂດ ຢ່າງເລິກເຊິ່ງກ້ວາງຂວາງກ່ວາອີກ. ທ່ານດ່ວານຊວນຮຶງ, ເອກອັກຄະລັດຖະທູດຫວຽດນາມ ປະຈຳຍີ່ປຸ່ນ ຖືວ່າ:
“ພວກເຮົາໄດ້ຮັບຜົນສຳເລັດທີ່ສຸດໃນປີ 2013. ຊາວຫວຽດນາມ ແລະ ຍີ່ປຸ່ນ ມີຄວາມເຂົ້າໃຈກັນຫຼາຍກ່ວາອີກ. ໃນຖານະເປັນເອກອັກຄະລັດຖະທູດຫວຽດນາມ ປະຈຳຍີ່ປຸ່ນ, ຂ້າພະເຈົ້າຮູ້ສຶກວ່າ, ຄວາມໄວ້ເນື້ອເຊື່ອໃຈລະຫວ່າງ ປຊຊ ແລະ ການນຳສອງປະເທດໄດ້ເພີ່ມຂຶ້ນຫຼາຍ. ຂ້າພະເຈົ້າຖືວ່າ: ນີ້ແມ່ນປັດໄຈສຳຄັນທີ່ສຸດໃຫ້ແກ່ການປັບປຸງການພົວພັນຄູ່ຮ່ວມມືຍຸດທະສາດຫວຽດນາມ-ຍີ່ປຸ່ນ“.
ວັດທະນະທຳຫວຽດນາມເຊື່ອມໂຍງເຂົ້າກັບສາກົນ
ອາດຈະຢັ້ງຢືນວ່າ, ປີ 2013 ແມ່ນປີທີ່ການທູດວັດທະນະທຳໄດ້ຮັບການຜັນຂະຫຍາຍຢ່າງແຮງຕາມເນື້ອໃນຈິດໃຈຂອງເອກະສານກອງປະຊຸມໃຫ່ຍພັກກອມມູນິດຫວຽດນາມ ຄັ້ງທີ 11 ແລະ ຍຸດທະສາດການທູດວັດທະນະທຳຮອດປີ 2020 ໄດ້ຮັບການເຊັນອະນຸມັດຈາກລັດຖະ ບານ. ນັ້ນແມ່ນ “ສ້າງຄວາມຮັບຮູ້ລວມກ່ຽວກັບການເຊື່ອມໂຍງດ້ານວັດທະນະທຳ, ການທູດວັດທະນະທຳຕິດພັນກັບການທູດການເມືອງ ແລະ ການທູດເສດຖະກິດ; ຕັ້ງໜ້າແນະນຳເພື່ອໃຫ້ເພື່ອນມິດສາກົນເຂົ້າໃຈແຈ້ງກ່ຽວກັບຫວຽດນາມ. ຕັ້ງໜ້າເຂົ້າຮ່ວມບັນດາລະບຽບກົດໝາຍດ້ານວັດທະນະທຳຫຼາຍຝ່າຍ, ນຳໃຊ້ບັນດາໂຄງການ, ຄວາມນຶກຄິດຂອງອູແນສໂກເພື່ອຮັບໃຊ້ພາລະກິດພັດທະນາເສດຖະກິດ-ສັງຄົມຂອງປະເທດຊາດ ແລະ ຍົກສູງບົດບາດ, ທີ່ຕັ້ງຂອງຫວຽດນາມ“. ທ່ານຫງວຽນແທງເຊີນ, ຮອງລັດຖະມົນຕີການຕ່າງປະເທດຫວຽດນາມ, ຫົວໜ້າຄະນະອູແນສໂກຫວຽດນາມ ຖືວ່າ:
“ຂ້າພະເຈົ້າຄິດວ່າ, ກ່ອນອື່ນໝົດ, ແມ່ນທີ່ຕັ້ງຂອງພວກເຮົາ. ພວກເຮົາໄດ້ປະກອບຫຼາຍຄຳເຫັນລະອຽດໃຫ້ແກ່ສະພາປະຕິບັດ, ອົງການບໍລິຫານຂອງອູແນສໂກ. ອີກຢ່າງໜຶ່ງ, ໃນໄລຍະຜ່ານມາ, ການພົວພັນລະຫວ່າງຫວຽດນາມ ແລະ ອູແນສໂກແມ່ນດີທີ່ສຸດ. ຫວຽດນາມ ແມ່ນປະເທດໜຶ່ງ, ຊາດໜຶ່ງທີ່ມີພື້ນຖານອະລິຍະທຳນັບພັນປີໄດ້ຮັບການຮັບຮູ້ຈາກເພື່ອມິດສາກົນ ແລະ ແມ່ນໜຶ່ງໃນບັນດາປະເທດມີມໍລະດົກຫຼາຍຢ່າງໄດ້ຮັບການຮັບຮອງຢູ່ພາກພື້ນອາຊີຕາເວັນອອກສ່ຽງໃຕ້”.
ໃນການເຄື່ອນໄຫວທາງການທູດ, ບາງເທື່ອວັດທະນະທຳຈະໄປກ່ອນການເມືອງ. ປະເທດໜຶ່ງອາດຈະມີບັນດາການເຄື່ອນໄຫວພົບປະແລກປ່ຽນດ້ານວັດທະນະທຳ ຂະນະທີ່ບໍ່ທັນສ້າງຕັ້ງການພົວພັນທາງການທູດໄດ້ ແລະ ວັດທະນະທຳອາດຈະແມ່ນຂົວຕໍ່ພາໄປເຖິງການພົວພັນທາງການທູດ. ເມື່ອສ້າງຕັ້ງການພົວພັນທາງການທູດແລ້ວ, ການພົບປະແລກປ່ຽນດ້ານວັດທະນະທຳ, ການແນະນຳສີສັນຂອງແຕ່ລະປະເທດ ຈະເຮັດໃຫ້ບັນດາປະເທດຫຍັບມໍ່ເຂົ້າກັນກ່ວາ.
ໃນປະຫວັດສາດຂອງພື້ນຖານການທູດຫວຽດນາມ, ການທູດວັດທະນະ ທຳໄດ້ຖືກນຳໃຊ້ສຳເລັດຫຼາຍເທື່ອ ເພຶ່ອແກ້ໄຂບັນດາການປະທະກັນ ແລະ ສ້າງການພົວພັນມິດຕະພາບອັນໝັ້ນຄົງຍາວນານກັບປະເທດຕ່າງໆ. ສະນັ້ນ, ການສ້າງຍຸດທະສາດຍາວນານໃຫ້ການທູດວັດທະ ນະທຳ, ສ້າງກຳລັງແຮງຕື່ມອີກໃຫ້ແກ່ທີ່ຕັ້ງບົດບາດຂອງຫວຽດນາມ ໃນເວທີສາກົນ ສືບຕໍ່ແມ່ນການກຳນົດທິດບຸລິມະສິດຂອງວຽກງານການພົວພັນກັບຕ່າງປະເທດຂອງຫວຽດນາມ ໃນປີ 2014./.